**অনুরাধা শ্রীরাম** (জন্ম ৯ জুলাই ১৯৭০) হলেন একজন কর্ণাটকীয় নেপথ্য সঙ্গীতশিল্পী। তিনি তামিলনাড়ু রাজ্যে জন্মগ্রহণ করেন ও বেড়ে ওঠেন। তিনি তামিল, তেলুগু, মালয়ালম, কন্নড় ও হিন্দি চলচ্চিত্রে তিন হাজারের অধিক গানে কণ্ঠ দিয়েছেন। কন্নড় ভাষার *হৃদয়াঞ্জলি* (১৯৯৯) চলচ্চিত্রের "ওমকারা নাদামায়া" গানে কণ্ঠ দিয়ে তিনি শ্রেষ্ঠ নারী নেপথ্য সঙ্গীতশিল্পী বিভাগে কর্ণাটক রাজ্য চলচ্চিত্র পুরস্কার অর্জন করেন। এছাড়া তিনি *জেমিনি* (২০০২) চলচ্চিত্রের "নেঞ্জু তুডিক্কুতু" গানের জন্য শ্রেষ্ঠ তামিল নারী নেপথ্য সঙ্গীতশিল্পী বিভাগে ফিল্মফেয়ার পুরস্কার দক্ষিণ অর্জন করেন।

প্রারম্ভিক জীবন
---------------

অনুরাধা ১৯৭০ সালের ৯ই জুলাই তামিলনাড়ু রাজ্যের চেন্নাই শহরে জন্মগ্রহণ করেন। তিনি কোইম্বাটোরের সেন্ট ফ্রান্সিস অ্যাংলো ইন্ডিয়ান বালিকা উচ্চ বিদ্যালয়ে প্রথম ও দ্বিতীয় শ্রেণিতে ও পরে চেন্নাইয়ের পদ্ম শেষাদ্রি বালা ভবনে পড়াশোনা করেন। তিনি মাদ্রাজ বিশ্ববিদ্যালয়ের অধীনস্থ কুইন ম্যারিস কলেজ থেকে সঙ্গীত বিষয়ে স্নাতক ও স্নাতকোত্তর সম্পন্ন করেন এবং উভয় ক্ষেত্রে বিশ্ববিদ্যালয়ের স্বর্ণপদক লাভ করেন। মার্কিন যুক্তরাষ্ট্রের কানেটিকাটের ওয়েস্লেয়ান বিশ্ববিদ্যালয় থেকে এথনোমিউজিকোলজি বিষয়ে স্নাতকোত্তর ডিগ্রির জন্য তাকে ফেলোশিপ প্রদান করা হয়।

তিনি সঙ্গীত গুরু তাঞ্জাবুর এস. কল্যাণারমন, সঙ্গীত কলনিধি টি ব্রিন্দা ও টি বিশ্বনাথনের অধীনে কর্ণাটকী সঙ্গীতের তালিম নেন। এছাড়া তিনি পণ্ডিত মান্নিকবুয়া ঠাকুরদাসের নিকট হিন্দুস্তানি শাস্ত্রীয় সংগীতের তালিম নেন। ১২ বছর বয়স থেকে তিনি ভারত জুড়ে ও মার্কিন যুক্তরাষ্ট্রে বিভিন্ন বেতার ও টেলিভিশন অনুষ্ঠানে সঙ্গীত পরিবেশন শুরু করেন। তিনি একজন খ্যাতনামা পশ্চিমা ধ্রুপদী অপেরা গায়িকাও, নিউ ইয়র্কে অধ্যাপক শার্লি মেইয়ারের নিকট থেকে তিনি সঙ্গীতের এই ধারার প্রশিক্ষণ নিয়েছিলেন। এছাড়া ওয়েস্লেয়ান বিশ্ববিদ্যালয়ে পড়ার সময় তিনি পশ্চিমা অপেরা ও জ্যাজ সঙ্গীত রপ্ত করেন এবং বিভিন্ন ইন্দোনেশীয় ও পশ্চিম আফ্রিকান সঙ্গীতানুষ্ঠানে অপেরা ও জ্যাজ পরিবেশন করেন।

কর্মজীবন
--------

অনুরাধা ১৯৮০ সালে তামিল চলচ্চিত্র *কালি*-তে শিশু শিল্পী হিসেবে গান করেন। ১৯৯৫ সালে এ আর রহমানের সুরে *বম্বে* চলচ্চিত্রে "মালারোডু মালারিঙ্গু" গানের মাধ্যমে নেপথ্য সঙ্গীতশিল্পী হিসেবে তার আত্মপ্রকাশ ঘটে। একই বছর তিনি রহমানের সুরে তামিল ভাষার *ইন্দিরা* চলচ্চিত্রের "ইনি আচ্ছম আচ্ছম ইল্লাই" গানে কণ্ঠ দেন। এছাড়া তিনি অনু মালিকের সুরে *রাম জানে* (১৯৯৫) চলচ্চিত্রে "ফেঁক হাওয়া", দেবার সুরে *আসাই* (১৯৯৫) চলচ্চিত্রে "মীনাম্মা আতিকালাইলুম" ও *কাদল কোট্টে* (১৯৯৬) চলচ্চিত্রের "নলম নলম আরিয়াবল", এবং আগোষ সঙ্গীতদলের সুরে *জোর* চলচ্চিত্রের "পহেলি পহেলি বার" গানে কণ্ঠ দেন। তিনি কন্নড় ভাষার *হৃদয়াঞ্জলি* (১৯৯৯) চলচ্চিত্রের "ওমকারা নাদামায়া" গানে কণ্ঠ দিয়ে শ্রেষ্ঠ নারী নেপথ্য সঙ্গীতশিল্পী বিভাগে কর্ণাটক রাজ্য চলচ্চিত্র পুরস্কার অর্জন করেন।

তিনি *জেমিনি* (২০০২) চলচ্চিত্রের "নেঞ্জু তুডিক্কুতু" গানের জন্য শ্রেষ্ঠ তামিল নারী নেপথ্য সঙ্গীতশিল্পী বিভাগে ফিল্মফেয়ার পুরস্কার দক্ষিণ অর্জন করেন। এই বছর তিনি তার স্বামী শ্রীরাম পরশুরামের সাথে যৌথভাবে *ফাইভ স্টার* চলচ্চিত্রের গানের সুর করেন।

২০১৭ সালে তিনি "মনসু যেধা পার্তু" ও "ভিরুপ্পাম" গান দুটির গীত রচনা, সুরারোপ ও কণ্ঠ প্রদান করেন। প্রথম গানটির সঙ্গীত পরিচালনা করেন প্রবীণ এবং দ্বিতীয়টির অস্টিন। একই বছর তিনি তামিল কবি সুব্রমণ্য ভারতীর দশটি গানের পুনঃসংস্করণে কণ্ঠ দেন এবং তা ধারাবাহিকভবে ইউটিউবে প্রকাশ করেন।

তথ্যসূত্র
---------

1. ↑  এস, গুরুপ্রিয়া (২৩ ডিসেম্বর ২০১০)। "Best of both worlds!"। *দ্য টাইমস অব ইন্ডিয়া* (ইংরেজি ভাষায়)। সংগ্রহের তারিখ ২৪ মার্চ ২০২০।
2. ↑  "Alumni-PSBB Schools"। *পিএসবিবি স্কুল*। ১ নভেম্বর ২০২০ তারিখে মূল থেকে আর্কাইভ করা। সংগ্রহের তারিখ ২৪ মার্চ ২০২০।
3. ↑  শিবকুমার, বি. (৫ জানুয়ারি ২০১৫)। "Queen Mary's College, the home of musicians, on song"। দ্য টাইমস অব ইন্ডিয়া। সংগ্রহের তারিখ ২৪ মার্চ ২০২০।
4. ↑  "Welcome to Anooradha Sriram Website"। *লক্ষ্মণশ্রুতি*। ২৩ মার্চ ২০১৯ তারিখে মূল থেকে আর্কাইভ করা। সংগ্রহের তারিখ ২৩ মার্চ ২০২০।
5. ↑  "Manikchand Filmfare Awards: Sizzling at 50"। ২১ জুলাই ২০১১ তারিখে মূল থেকে আর্কাইভ করা। সংগ্রহের তারিখ ২৩ মার্চ ২০২০।
6. ↑  সিআর, শরণ্যা (১৪ জানুয়ারি ২০১৭)। "Anuradha Sriram composes two songs"। *দ্য টাইমস অব ইন্ডিয়া* (ইংরেজি ভাষায়)। সংগ্রহের তারিখ ২৪ মার্চ ২০২০।
7. ↑  "Anuradha Sriram composes two new songs"। *দ্য টাইমস অব ইন্ডিয়া* (ইংরেজি ভাষায়)। ১৪ জানুয়ারি ২০১৭। সংগ্রহের তারিখ ২৪ মার্চ ২০২০।
8. ↑  সিআর, শরণ্যা (১৭ জানুয়ারি ২০১৭)। "Anuradha Sriram to repackage Bharathiyar's songs"। *দ্য টাইমস অব ইন্ডিয়া* (ইংরেজি ভাষায়)। সংগ্রহের তারিখ ২৪ মার্চ ২০২০।

বহিঃসংযোগ
---------


উইকিমিডিয়া কমন্সে **অনুরাধা শ্রীরাম** সংক্রান্ত মিডিয়া রয়েছে।

* প্রাতিষ্ঠানিক ওয়েবসাইট
* ইন্টারনেট মুভি ডেটাবেজে অনুরাধা শ্রীরাম উইকিউপাত্তে এটি সম্পাদনা করুন (ইংরেজি)

| কর্তৃপক্ষ নিয়ন্ত্রণ উইকিউপাত্তে এটি সম্পাদনা করুন |
| --- |
| সাধারণ | 
* ভিআইএএফ
	+ ১
* ওয়ার্ল্ডক্যাট

 |
| অন্যান্য | 
* মিউজিকব্রেইন্‌জ শিল্পী

 |